Om terug te kyk na jou jeug - Rubrieke - Republikein
Monday, March 11th, 12:00:03
Om terug te kyk na jou jeug
Estelle de Bruyn - Dit voel soos gister toe ek die chick was wat wou gaan club, wat gesê het “sleeping is for the dead”.
Ek was deel van die groep wat deurnag sou werk om ‘n program, goed geredigeer (deur myself en my dierbare vriendin Linda van Tilburg oor Chris Hani of Andries Treurnicht se dood), die volgende oggend 06:00 op die SAUK se Goeiemôre Suid-Afrika te laat uitsaai.
Ek was die girl wat in die veld met ‘n boyfriend in my evasgewaad geslaap het en sjampanje seweuur die oggend by die bottelsvol sou wegslaan.
Wat in ‘n geleende 4 X 4, wat hy vir die motorblaaie van die koerant moes toets, op ‘n onbeplande reis gaan; wat in Angola land om ‘n storie te doen, sewe dae daar gestrand sit, en weer veilig huis toe kom.
Wat met valskerms uit vliegtuie spring.
Wat met geen kosmaakervaring ‘n springbokrib ontbeen en ‘n ribrol maak.
Ek kon nie eers rys of ‘n eier kook toe ek dit probeer het nie.
Dít was die wonderlike, onbevange tyd van onverantwoordelike, onverskrokke jonkwees.
Toe alles moontlik was.
Deesdae sluit ek deure, bêre my sleutels, kyk na my bankbalans (nie aan te beveel nie, dit lei tot angsaanvalle en depressie).
Dis só ongelooflike anders. Iewers tussenin het iets gebeur wat ek gemis het.
Wat het nou eintlik tussen die twintigs en die naderende sestigs gebeur?
Dis wat my kop vir my probeer verduidelik.
Terwyl ek “oorleef” het, het ek die kuns van onverantwoordelike genot en ontdekking verloor.
Ek was die vrou en ma en dogter wat almal wou hê ek moes wees . . . hoop ek.
Ek het my instinktiewe avontuurlus na nuwe ervarings op die agtergrond geskuif en “ordentlik” geleef soos van my verwag is.
Op 60 gaan ek daardie verantwoordelikheid afskud. My kinders is groot. Hulle is wonderlike, selfstandige volwassenes met hul eie lewens, bekommernisse en verantwoordelikhede. Hulle is op die regte pad.
Nou is dit my beurt om te speel.
Om weer onverantwoordelik te wees en Estelle te herontdek.
Waarheen gaan ek? Wat gaan ek leer, sien, beleef, ervaar? Wie weet?
Laat ek bieg, nie al my jeugondervindings was ewe geslaagd en vol welslae nie, maar dit was lekker.
Ek sien uit daarna om weer lekker te kry.
En soos die pad my verder vat, sal ek laat weet, sal ek vertel en skryf en ervarings deel.
Daardie gelykenis in die Bybel, waar die Here die talente begrawe het, het my altyd gegooi.
As ek (kan nie onthou hoeveel sikkels silwer dit was nie, maar sê nou maar N$100 000) gegee is, sou ek dit waarskynlik aan my Old Mutual makelaar, Billy, toevertrou het om my van die beste opbrengs te verseker. Ek is nie goed met “woeker” nie.
Maar as die talent wat ek uit daardie mandjie getrek het, of opgegrawe het, dalk “kommunikeer” was . . . dan ek het die beste daarmee gedoen wat ek kon.
Ses mense is vanoggend in ’n kop-teen-kop-botsing vanoggend tussen Okahandja en Windhoek dood. Een van die voertuie het ná die botsing aan die brand geslaan....